קלאן

בסוציולוגיה, קלאן (תת-שבט) הוא קבוצת שארות של אנשים בעלי קרבה ביולוגית לאב ראשוני אחד, שחי לפני כמה וכמה דורות. פעמים רבות מורחב המושג "קלאן" וכולל גם משפחות קטנות, שנהפכו לבנות חסות של המשפחה הגדולה המקורית. בחברות רבות מקובל להינשא בתוך קבוצת הקלאן. לעיתים קרובות מתגלעות יריבויות בין קלאנים שונים הסמוכים זה לזה, ומתפתח מעגל דמים של איבה בין הקלאנים, שעלול להימשך שנים ארוכות.

עד לאמצע המאה העשרים, היה לקלאן תפקיד כלכלי משמעותי ביותר בחיים של כל פרט מפרטיה. הקלאן הקצתה לפרט את הקרקע שממנה הוציא את פרנסתו, התמודדה נגד חמולות אחרות על משאבים, וחברי הקלאן דאגו לפרנסתם ובריאותם של האחרים. במהלך המאה העשרים, עקב תהליכים של עיור ותיעוש, השתנה הרכב הקלאן, והשפעתו על חיי הפרט פחתה.

בשבטי בנטו בדרום-מערב אפריקה, מקובל קלאן אֵאַנְדָה הנוהג לפי ייחוס מטריליניאלית אשר לפיה אדם יורש נכסים שאינם בעלי קדושה דתית, ובפרט מקנה, לפי הייחוס האימהי שלו, למשל מדודיו מצד האם.

בישראל 
בקרב ערביי ישראל, בדומה לאזורים נוספים במזרח התיכון, המילה המקבילה ל"קלאן" היא "עשירה", אולם לעיתים מתקיים שימוש בהקשר זה בעברית גם במילה "חמולה". בקרב ערביי ישראל השתמר מבנה הקלאן גם בראשית המאה ה-21, והפרטים נוטים להזדהות באמצעות ה"קלאן" שלהם. בהתאם, יש מספר יישובים ערביים ששימרו מבנה של קלאן.

על פי מחקר שנעשה על ידי פרופ' אבי בן בסט וד"ר מומי דהן, בני קלאן מסוים נוטים להצביע למועמד מהחמולה שלהם. כמו כן, התגלה ששיעור ההצבעה הממוצע ביישובים אלה הגיע לכ-90%, עקב החשיבות הגדולה שמייחסים התושבים לתמיכה במועמד ממשפחתם.

ראו גם
 שבטי קייס וימן

קישורים חיצוניים

הערות שוליים 

אנתרופולוגיה
שארות ומוצא